钦定古今图书集成/明伦汇编/氏族典/第209卷 > 曹吉祥
## 钦定古今图书集成/明伦汇编/氏族典/第209卷 > 曹吉祥

按《明外史曹吉祥传》：“吉祥，滦州人。素依王振，正统初，
征麓川，为监军。景泰中，分掌京营。后与石亨结，率兵
迎英宗。复位，迁司礼太监，总督三大营。嗣子钦、从子
铉、铎。”等皆官都督。钦寻进昭武伯。门下厮养乞恩
冒滥者无虚日，多至千百人。朝士亦有依附希进者，
其权势与石亨埒，时并称“曹、石。”未几，二人争宠有隙，
御史杨瑄、张鹏劾之，吉祥乃复与亨合，乘间愬帝。帝
为下瑄等诏狱。吉祥势焰益张，朝野仄目。然帝英察，
见其所为多私意，稍稍疑。及李贤力言夺门非是，帝
始大悟，疏吉祥。无何，石亨败。吉祥内不自安，乃日犒
诸达官金钱谷帛。诸达官皆愿尽力效死。钦问客冯
益曰：“自古有宦官子弟，可为天子乎？”益曰：“君家魏武
其人也。”钦因为反谋。天顺五年七月，钦私掠家人曹
福来，为言官所劾。帝令锦衣指挥逯杲察之，急而降
敕遍谕群臣。钦惊，谋遂决。是时，甘、凉告警，帝令怀宁
侯孙镗西征，未发。吉祥使其党掌钦天监、太常少卿
汤序择。是月庚子昧爽，钦拥兵入，而己以禁兵应之。
谋定，钦召诸达官夜饮。时镗及恭顺侯吴瑾俱宿朝
房，达官马亮恐事败逸出，走告瑾。瑾趣镗由长安右
门隙投疏入。帝急絷吉祥于内，而敕皇城及京城九
门闭弗启。钦知亮逸，中夜驰往逯杲家，杀杲使，甲士
杀都御史冠深于西朝房，斫伤李贤于东朝房，遂攻东、西长安门。镗遣二子急召西征军击钦于东长安
门，钦走，攻东安门。及天渐曙，钦党稍稍散去。镗勒兵
逐钦，斩铉。镗子𫐄斫钦中膊，钦乃走突安定诸门，
门尽闭，窜归家拒战。会大雨如注，镗督军大呼入，钦
投井死。遂杀铎，尽屠吉祥家。越三日，磔吉祥于市。汤
序、冯益及吉祥姻娅达官皆伏诛。